Geografen Pausanias nedskrev en fortelling der Athene plasserte spedbarnet Erikhthonios i en liten kiste (), som hun lot de tre døtrene til Kekrops: Herse, Pandrosos og Aglauros fra Athen, ta vare på. Hun advarte de tre søstrene mot å åpne kisten, men fortalte dem ikke hvorfor eller hva den inneholdt. Aglauros åpnet kisten; trolig med hjelp av en av de andre søstrene. Det finnes ulike beskrivelser av hva som skjedde videre: noen sier at de oppdaget at barnet var en slange, andre at barnet ble voktet av en slange, andre igjen at det ble voktet av to slanger, eller at det hadde underkroppen til en slange istedenfor bein. Slik Pausanias forteller historien, ble de to søstrene grepet av vanvidd straks de så hva kisten inneholdt; de kastet seg begge utfor Akropolis og døde øyeblikkelig. Derimot finnes det et attisk vasemaleri som viser at de to jentene blir jaget av slangen utfor kanten av klippen.